  Руслан Нуриахметов Майя Бывальцева Школаосты рос-прос тупатъян понна Удмуртия кык арскын 630 миллион манет котыр коньдон басьтоз. Росси кивалтэтлэн тӧроез Михаил Мишустин пуктэтэз (постановление) 25-тӥ тослуре кинюртӥз. Со сярысь улосвыл тӧролэн но кивалтэтлэн пресс-лужбазы ивортӥз. « Пиналъёс умой, туала школаосын дышетскыны кулэ. Кутэм пумкылъянъёс тодон-валанъёс басьтон понна лякыт но кышткыттэм условиос кылдытыны юрттозы »                                                                  Михаил Мишустин, Россиысь кивалтэтлэн тӧроез 2022-2023 аръёсы Алнаш, Балезино, Глаз, Каракулино, Кез, Красногорск, Сарапул, Сюмси, Ува, Эгра, Яр ёросъёсын, Ижкарын, Сарапулын но Можгаын 22 школаосты тупатъяны ужпум пуктэмын. 15 школаосын ужъёсты 2022-тӥ арын кутскозы ни. Юртъёсты тупатъям сяна, пушсэ но выльдыны, туала тӥрлык басьтыны чакламын. Школаосты тупатъяны коньдон Россиысь 80 улосвылъёс басьтозы, солы 91,6 миллиард манет висъязы. Тупатъямез кулэ карись школаослэсь лыдметсэс улосвылъёслэн куронъёссыя кылдытӥзы. Уж «Развитие образования» кун программа улсын мынэ. Тодэ вайытом, 2022-тӥ арын Дышетонлэн арез улсын Удмуртиын удысэз азинтыны 2 миллиард 592 миллион манет висъялозы (1 миллиард 499 миллион манет федерал коньдэтысь вуоз, 1 миллиард 93 миллион манет – улосвыл коньдэтысь).  Тегъёс: школаос тупатъянужъёс коньдон Ижкар Удмуртия  